Lectio Divina

*fuq il-Vanġelu tal-Ħadd*

Ħadd il-Palm

Sena B

Mk 11:1-10

San Mark jippreżenta d-dħul ta’ Ġesù f’Ġerusalemm f’kuntest li hu fl-istess ħin sempliċi/umli u solenni. Dan hu l-ewwel mis-sitt ijiem li Ġesù jagħmel Ġerusalemm, biex jibda ħolqien ġdid. Il-kobor tal-Messija jinsab propju fl-umiltà tiegħu li jagħti ħajtu (Mk 10:45). Ir-rakkont jippreżenta żewġ modi opposti ta’ kif nistgħu nħarsu lejn Ġesù: minn banda, il-Messija li jagħti ħajtu; mill-banda l-oħra, ix-xewqa ta’ Messija li jaħkem u jirrestawra l-glorji tal-passat (tas-saltna ta’ David).

**1Xħin waslu qrib Ġerusalemm, quddiem Betfaġe u Betanja, ħdejn l-Għolja taż-Żebbuġ,**

Il-mixja ta’ Ġesù se twasslu Ġerusalemm, fejn Ġesù se jingħata l-mewt mill-mexxejja Lhud u pagani. L-evanġelista juża l-forma ellenizzata *Hierosolyma*, u mhux il-forma semitika *Ierusalem*, li tagħti aktar it-tifsira sagrali tal-belt. L-Għolja taż-Żebbuġ, lil hemm minn Ġerusalemm, tfakkar li l-mixja ta’ Ġesù ma tieqafx Ġerusalemm (it-tbatija u l-mewt) imma twassal fuq l-għolja tat-teofanija u tal-glorja (il-qawmien). L-Għolja taż-Żebbuġ għandha tifsira simbolika: tfisser l-aħħar “post” fejn kellu jasal Ġesù, l-istat tal-qawmien mill-mewt. F’Mk 13:3, Ġesù jinsab “qiegħed” (bilqiegħda) fuq l-Għolja, jiġifieri rxuxtat u gglorifikat. Difatti, it-tliet tħabbiriet tal-passjoni ma jieqfux mal-mewt, imma jxandru l-qawmien ta’ Ġesù. Anke fl-istess Ġetsemani, fl-inħawi tal-Għolja taż-Żebbuġ, fejn Ġesù mar jitlob u ġie arrestat, l-evanġelista jippreżenta liż-żagħżugħ li jaħrab jiġri għeri (Mk 14:51s), sinjal ta’ Ġesù rxuxtat.

Fit-tradizzjoni Ġudajka, l-Għolja taż-Żebbuġ kellha dimensjoni eskatoloġika (Żak 14:4). Ir-rabbini kienu jassoċjaw l-Għolja taż-Żebbuġ mal-miġja tal-Messija u l-qawmien mill-mewt tal-mejtin. Minn hemm, il-Lhud kienu jistennew ir-ritorn tal-Messija biex isalva lil Ġerusalemm, jagħmel ħaqq mill-popli u jagħti l-ħelsien lill-poplu tiegħu.

L-evanġelista jikkuntrasta l-kobor u l-poter ta’ Ġerusalemm, il-belt storika u teoloġika tal-poplu, ma’ Betfaġe u Betanja, li jidhru bħala rħula-subborgi tal-belt. San Mark jinqeda b’dan il-konfront biex juri l-kuntrast bejn il-poplu sempliċi tal-irħula u l-mexxejja setgħana f’Ġerusalemm, li jaħkmu bil-qerq u jimmanipulaw il-poplu. Fl-istess ħin, joħloq ukoll kuntrast bejn il-poter tal-mexxejja ta’ Ġerusalemm u l-umiltà ta’ “Bin David” li dieħel fil-belt tiegħu riekeb fuq felu ta’ ħmara biex iħabbar is-sliem.

**Ġesù bagħat tnejn mid-dixxipli tiegħu 2u qalilhom: “Morru fir-raħal li hemm biswitkom, u kif taslu hemmhekk issibu felu marbut li ħadd qatt għadu ma rikeb fuqu. Ħolluh u ġibuh. 3Jekk xi ħadd jistaqsikom, ‘Dan kif qegħdin tagħmluh?’, għidulu, ‘Il-Mulej jeħtieġu, u malajr jerġa’ jibagħtu hawn’”.**

Iż-żewġ dixxipli qed jintbagħtu f’isem Ġesù (Mk 6:7). Huma “ix-xhieda” tiegħu u rappreżentanti tal-komunità. Huma jantiċipaw il-missjoni tal-Knisja biex tmur għand il-popli fl-irħula u l-bliet (Mt 10:11). Huma jintbagħtu f’raħal mingħajr identifikazzjoni ġeografika, u għalhekk b’tifsira simbolika.

L-annimal regali kien il-bagħal/bagħla (2 Sam 18:9; 1 Slat 1:38). Il-ħmar kien jintrikeb mill-qaddej (2 Sam 19:27). Il-felu tal-ħmar jalludi għal Żakkarija 9:9s, li jiddeskrivi l-Messija-re paċifiku, li s-saltna tiegħu tasal għand il-ġnus: “Ifraħ kemm tiflaħ, bint Sijon; għajjat bil-ferħ, bint Ġerusalemm! Ara, is-sultan tiegħek ġej għandek; ġust u rebbieħ, umli u riekeb fuq ħmar, fuq felu ta’ ħmara. Hu jeqred il-karru minn Efrajm u ż-żiemel minn Ġerusalemm; jinqered il-qaws tal-gwerra. Hu jxandar il-paċi lill-ġnus”. L-idea messjanika li jagħti Ġesù hi opposta għal dik tradizzjonali marbuta mal-messjaniżmu davidiku. Hu Messija li qatt ma deher bħalu qabel. Difatti, il-felu tal-ħmar li “ħadd qatt għadu ma rikeb fuqu” huwa simbolu ta’ messaġġier-messaġġ għal kollox ġdid, hekk li jkun hemm minn jistagħġeb bih bħal donnu ħadd qablu qatt ma tkellem bħalu (Mt 7:29; Mk 1:22): “hekk għad jistagħġbu ħafna ġnus minħabba fih. Quddiemu s-slaten jagħlqu ħalqhom, għax għad jaraw ġrajja li qatt ma ssemmiet, u jifhmu dak li qatt ma semgħu bih” (Is 52:15). Ġesù japplika għalih it-test ta’ Żakkarija u jikkundanna l-istorja li dejjem tmexxiet mill-ħakkiema bl-użu tal-vjolenza. Id-dixxipli, fuq l-eżempju ta’ Ġesù, ikomplu jxandru “l-Evanġelju ta’ Ġesù Kristu l-Iben ta’ Alla” (Mk 1:1), biex jgħarrfu lill-ġnus il-ħwejjeġ li qatt ħadd ma sema’ bihom: “Għax int semmajtna ħwejjeġ li qatt ma smajna bihom, u aħna nixtiequ nkunu nafu x’inhuma dawn” (Atti 17:20; 1 Kor 2:9).

Ġesù jidher bħala s-sid, dak li għandu l-awtorità. Hu jagħti l-ordni biex il-ħmar jinħall; hu jidher bħala l-Mulej, is-sid tal-ħmar. Hu se jinqeda bil-ħmar għal ftit: il-manifestazzjoni regali tiegħu se tkun għal mument qasir biex id-dixxipli u dawk li qegħdin miegħu jifhmu tassew min hu l-Messija. Hu l-Messija fidil għall-immaġni tal-qaddej sofferenti ta’ Alla.

**4Marru, u sabu felu marbut ħdejn bieb barra fit-triq; u ħallewh. 5Xi wħud minn dawk li kienu hemm qalulhom: “X’intom tħolluh tagħmlu dak il-felu?” 6Huma weġbuhom kif kien qalilhom Ġesù, u dawk ħallewhom jagħmlu.**

Il-felu marbut hu xbieha tal-Kelma ta’ Alla mxekkla f’idejn il-mexxejja reliġjużi, li jużaw u jinterpretaw l-Iskrittura skont il-fehmiet tagħhom. Bħalma warrbu l-idea ta’ Messija sofferenti (l-għanjiet tal-Qaddej ta’ Jaħweh), hekk warrbu din is-silta, u magħha l-immaġni ta’ Messija li jxandar il-paċi lill-popli. Il-mexxejja rabtu l-Kelma ta’ Alla li allura ma tatx il-frott mixtieq (Is 55:11): “ ‘Hekk intom, twarrbu l-kmandamenti ta’ Alla biex tħaddnu t-tradizzjoni tal-bnedmin.’ U qalilhom: ‘Ħelu ħelu ġġibu fix-xejn il-kmandamenti ta’ Alla biex tħarsu t-tradizzjoni tagħkom’ ” (Mk 7:8s). Ġesù “iħoll” il-Kelma marbuta u mxekkla biex tkun tista’ titwettaq u tagħti l-frott, l-ewwel permezz tiegħu u mbagħad permezz tad-dixxipli tiegħu. Id-dixxipli se jkomplu din il-missjoni ta’ Ġesù li “jħollu” il-Kelma tiegħu sabiex tasal fi qlub il-bnedmin u fihom tagħmel kotra ta’ frott, biex Alla jkun mogħti kull glorja u ġieħ (Mt 5:16; 15:31; Lq 7:16; Atti 11:18)

Il-ħmar, għad li hu marbut, mhux moħbi imma taħt għajnejn kulħadd (“barra fit-triq”). Il-Kelma ta’ Alla, u Alla nnifsu, hi aċċessibbli għal kull min jixtieq jismagħha u jgħixha: “Din il-liġi li qiegħed nagħtik illum, mhijiex tqila għalik u anqas ’il bogħod minnek. Mhijiex fis-sema biex int tgħid: ‘Min se jitlgħalna s-sema jġibhielna u jsemmagħhielna u nagħmluha?’ U anqas ma hi ’l hemm mill-baħar biex int tgħid, ‘Min se jmur ’l hemm mill-ibħra u jġibhielna, u jsemmagħhielna, u nagħmluha?’ Imma din il-ħaġa hi qribek sewwa f’fommok u f’moħħok, biex tagħmilha.” (Dewt 30:11-14)

**7Ħadu l-felu lil Ġesù, qiegħdu l-imnatar tagħhom fuq il-felu, u Ġesù rikeb fuqu. 8U bosta nies firxu fit-triq l-imnatar tagħhom, u oħrajn xi friegħi ħodor li kienu qatgħu mill-għelieqi.**

Bit-tqegħid tal-imnatar fuq il-felu, l-evanġelista qed jiddeskrivi xena ta’ intronizzazzjoni regali. Ġesù hu s-sultan dieħel fil-belt tiegħu biex jibda jsaltan. Imma s-saltna tiegħu mhix bħal dik tas-slaten tad-dinja (Ġw 18:36).

Ix-xena tal-ġemgħa titfa’ l-imnatar fl-art quddiemi l-Messija-re tirreferi għall-ġrajja ta’ Ġeħu (2 Slat 9:13), fejn il-poplu jirrikonoxxi r-regalità tas-sultan billi jifirxu l-imnatar (u jitfgħu l-friegħi) fl-art, b’sinjal ta’ sottomissjoni. Il-mantar hu sinonimu tal-persuna li tilbsu (Mk 6:56; 10:50; Ġen 9:23; Eż 22:25s; Dewt 8:4; Is 3:6; 61:10; Bar 5:2; Eżek 16:8; Mik 2:8). Quddiem persuna importanti, kien unur toffri l-mantell tiegħek biex iservi ta’ sarġ fuq il-bhima. L-evanġelista juri kif id-dixxipli u l-poplu qed jilqgħu lil Ġesù bħala l-messaġġier ta’ Alla li jħabbar is-sliem (Is 52:7; Naħ 2:1) u jingħaqdu miegħu.

**9U kemm dawk li kienu miexja quddiem u kemm dawk li kienu miexja wara, bdew jgħajtu: “Hosanna! Imbierek min ġej f’isem il-Mulej! 10Imbierka s-Saltna li ġejja ta’ David missierna. Hosanna fl-ogħla tas-smewwiet!”.**

Waqt li fit-telgħa lejn Ġerusalemm, Ġesù kien miexi fuq quddiem bid-dixxipli u oħrajn warajh, min mgħaġġeb u min imbeżża’ għal dak li seta’ jiġri (Mk 10:32), issa l-evanġelista jafferma li kien hemm min kien miexi quddiem Ġesù, kważi jindikalu t-triq mnejn għandu jgħaddi hu u l-oħrajn li kienu mexjin warajh (Mt 16:23). Ir-riskju ta’ Messija trijonfali u x-xewqa ta’ pożizzjoni komda ta’ kmand jibqgħu dejjem preżenti fost id-dixxipli tiegħu (Mk 10:35ss).

Il-verb (*ekrazon*) li l-evanġelista juża biex jiddeskrivi l-għajat tal-folla hu l-istess li juża biex jiddeskrivi l-għajat tal-ispirti ħżiena (3:11; 5:5.7; 9:24.26) u l-għajat tal-għama ta’ Ġeriko (10:47s). Dan juri li l-għajat tal-folla kien sinonimu ma’ xewqa kuntrarja għall-proġett messjaniku ta’ Ġesù.

L-ewwel akklamazzjoni tal-poplu tirrispondi għall-idea messjanika tal-poplu: tibda b’talba lil Alla biex isalva l-poplu (*Hosanna*) permezz tal-Messija l-mibgħut tiegħu. Mhux biss għandhom idea messjanika żbaljata, imma anke l-idea li għandhom ta’ Alla hi żbaljata, jiġifieri għandhom l-idea ta’ Alla-mexxej li jikkonvalida l-poter ħakkiem u l-istruttura soċjali li tinħoloq. (Forsi l-idea medjevali li s-sultan hu maħtur minn Alla bil-barka tal-Papa mhix wisq imbiegħda!)

*Imbierek min ġej...* (Salm 118:25s) hi akklamazzjoni tat-tip trijonfalistiku: tixhed it-tama messjanika li huma qed jilmħu f’Ġesù. It-tieni akklamazzjoni (*Imbierka s-saltna li ġejja ta’ David missierna*) tfisser aħjar l-ewwel proklamazzjoni u tesprimi aħjar x’tip ta’ tama għandu l-poplu: l-immaġni hi ta’ Messija bin David, ir-re gwerrier qatt mirbuħ. Hu dan il-Messija li qed jistenna l-poplu: il-Messija se jkun bħal David. Aktar huma mixtieqa mis-saltna ta’ David (Ġw 6:15) milli mis-saltna ta’ Alla mħabbra minn Ġesù (Mk 1:15)! Tal-ewwel hi saltna ta’ ħakma li tmexxi bis-saħħa u tkisser kull oppożizzjoni; tat-tieni hi saltna li ssalva, teħles u tikkonverti l-qalb. L-istennija messjanika prevalenti kienet dik tar-restawrazzjoni tas-saltna l-antika u tas-sovranità Davidika (1 Mak 13:51). Hi xewqa ta’ salvazzjoni għal kollox differenti minn dik li joffri Alla: Alla ma jsaltanx biex iqiegħed taħt riġlejh u jaħkem fuq il-popli, imma jistieden b’libertà lil min irid jimxi warajh (Mk 8:34).